বক্সার সুরকৃষ্ণের অষ্টম শিরোপা
ক্যারিয়ারের তুঙ্গে অবস্থান করছেন দেশসেরা পেশাদার বক্সার সুরকৃষ্ণ চাকমা। অ্যামেচার থেকে পেশাদার রিংয়ে খেলেছেন আটটি ম্যাচ। জিতেছেন সবকটিতেই। 







শনিবার রাতে বনানীর কামাল আতাতুর্ক পার্কে ভারতীয় বক্সার সন্দীপ কুমারের বিপক্ষে ‘পাথ টু গ্লোরি-হাসল ইন ঢাকা স্কয়ারের’ দারুণ এক ইভেন্ট জিতে নিয়েছেন তিনি। আট রাউন্ডের লাইটওয়েট ক্যাটাগরিতে সুর হারিয়েছেন ভারতের শক্তিশালী বক্সারকে। 




লড়াই শেষ হতেই জাতীয় পতাকা গায়ে জড়িয়ে নেন বাংলাদেশি বক্সার। মঞ্চে উঠে তাকে অভিনন্দন জানান বাংলাদেশের প্রো-বক্সিং ফাউন্ডেশনের সভাপতি আদনান হারুন। ফাইট জিতে উচ্ছ¡সিত সুরকৃষ্ণ, ‘শুধু ভারতীয় না, যে কোনো বক্সারকে হারানোর আনন্দই আলাদা। 
নিজের দেশকে প্রতিনিধিত্ব করতে পারা আমার জন্য সব সময়ই গর্বের।’ রাঙামাটির এই বক্সার যোগ করেন, ‘খেতাবের লড়াইয়ে নামতে পারব এবার। সামনেই ডব্লিউবিসি (ওয়ার্ল্ড বক্সিং কাউন্সিল) চ্যাম্পিয়নশিপ রয়েছে। যে লড়াইয়ে খেলেছেন মোহাম্মদ আলী, মাইক টাইসনের মতো বক্সাররা। এবার আমি সেই প্রতিযোগিতায় খেলতে পারব। এটা শুধু আমার জন্য না, পুরো বাংলাদেশের জন্যই ইতিহাস হবে। বিশাল অর্জন অপেক্ষা করছে বাংলাদেশের জন্য।’ 
এর আগে সুর আশিষ কুমার, দীপক কুমার, মহেন্দ্র বাহাদুর চাঁদ (দুইবার), সোহাগ আলী, আনন পংখেত ও সর্ণরামকে হারান। এদিকে ওয়েলটার ওয়েট ক্যাটাগরিতে খেলেন বাংলাদেশের আল আমিন ও মোকসেদুল রানা। 
এই ক্যাটাগরিতে সহজেই জিতেছেন আল আমিন। তবে ছয় রাউন্ডের খেলায় ফেদারওয়েট ক্যাটাগরিতে মালয়েশিয়ার ডাইলোনিয়েল ম্যাকডিলোনের সঙ্গে ড্র করেন বাংলাদেশের রিসাতুল মাহমুদ সাজিন।

ক্যারিয়ারের তুঙ্গে অবস্থান করছেন দেশসেরা পেশাদার বক্সার সুরকৃষ্ণ চাকমা। অ্যামেচার থেকে পেশাদার রিংয়ে খেলেছেন আটটি ম্যাচ। জিতেছেন সবকটিতেই।